Es wirfet der ivngen vil (Mit aufgelösten Abbreviaturen)
Es wirfet der ivngen vil·
vf der strassen einen bal·
dast des svmers erstes spil·
der selbe gogelliche schal·
meldet einen ziteling·
dc ist ein spil vnd ein ding·
des ich iemer gerne embir·
wc ob mir·
des dorfes neue gêbe einen stôs·
des vnfůge ist alse grôs·
wan er wipfet her vnd dar·
in der schar·
er kan fliehen vnd iagen· mit dem wurfe triegen·
svs machent vmbe den giegen·
ie zwei vnd zwei·
ein hopelrei·
reht sam si wellen fliegen·

Boppe ioͤchet envnt her·
alsam er habe ein wilt ersehen·
so kvmt einer heisset ber·
schachende vnd wil ǒch spehen·
ob im der bal werden mv́ge·
vnzitiger krankes flúge·
mag man wunder schowen da·
iara ia·
wie die megde schúllen loben·
wie si glijen wie si toben·
swenne er den bal werfen sol·
sost in wol·
wan er welt wem er den bal dvr die lúfte sende·
si bietent im ir hende·
dv bist doch min·
geveterlin·
wirf mir her an dis ende·

Vnserm neuen túnzel tůt·
nit so wol so dc dú kint·
iv́telin vnd elsemv̊t·
vor im vf dem anger sint·
swelhú den bal kan beiagen·
dú sol lob ze vorderst tragen·
der von rvmpolzkrvmpoltz lief·
vnd rief·
wirf mir her ich wirfe dir wider·
er sties manige dirne nider·
als in sin vnfůge hies·
dar nach sties·
erkenbolt ein dirnelin· dc lief nach dem balle·
er sties es imme schalle·
vber eppen bein·
dc im erschein·
ein kniekel von dem valle·

Deutsche Philologie
Deutschland
13. Jahrhundert
Mittelhochdeutsch
Versdichtung
Neidhart
Codex Manesse